
În perioada 7-8 aprilie 2016, la sediul Palatului de Justiție din Iași, a avut loc, în cadrul Protocolului de colaborare încheiat între Curtea de Apel Iași și Curtea de Apel Bălți din Republica Moldova, un seminar de formare profesională comună româno-moldovenesc dedicat grefierilor, la care au participat grefieri și asistenți judiciari din cadrul celor două instanțe și prim-grefierii curților de apel din România.
Temele dezbătute în cadrul seminarului au avut în vedere aspecte legate de managementul judiciar și gestionarea programelor informatice, precum și schimbul de bune practici administrativ-jurisdicționale în domenii de interes comun.
[bookmark: _GoBack]La întâlnire au mai participat, alături de conducerile celor două curți de apel partenere, doamna Cristina Ciobanu Dordea, consilier al Ministrului Justiției și doamna judecător Mihaela Iacuba, director al Școlii Naționale de Grefieri.

